Tau etega Yudiya wali tohouwa etegana alana Nikodimas,
iya boda Palisi gamagalina etega.
Bulin etega i na Yeisu elana ge i ba,
“Labai,
ha atena owa topankite etega u neem Yehoba elana,
kaiwena nige gamagal etega bosowaina ginol yawiyawi ni ginol ni ola owa,
ebo Yehoba nige i miminek elana.”
Yeisu Nikodimas anana i lahe i ba,
“Ya ba tunahot eliyam,
nige bosowaina gamagal etega Yehoba wana abalogugui ni kite ana siga ebo Yehoba ni ab pavavaluna.”
Yaa Nikodimas i ba,
“Ebo gamagal etega iyaka i matuwa,
ga nihi ab ola-an?
Nige bosowaina ni ulutuk sikal hinana tinenaa ge hinana ni ab paeluwana al.”
Yeisu Nikodimas anana i lahe i ba,
“Ya ba tunahot eliyam,
nige bosowaina gamagal etega ni ulutuk Yehoba wana abaloguguiya ana siga ebo Yehoba ni ab pavavaluna wewel ge Yayaluwa Bwabwalena elana.
Gamagal tamana ge hinana tuwana hi ab yawalina i gan,
yaa ebo Yayaluwa Bwabwalena gamagal o ni ab pavavaluna,
inoke abwe yayaluwana yawalina ni gan.
Bahi atem ni yoyou no baaba kaiwena,
toto ya ba,
‘Ebo nuwamiu nuku ulutuk Yehoba wana abaloguguiya,
he Yehoba ni ab pavavaluna-agimiu.’
Mana i towa i yu olak labi toto nuwana ni noek.
Butuna ta hago,
yaa nige ta aatena te ga i yu noem ge ga i totowa noek.
He Yayaluwa Bwabwalena wana tuwalali i ola ya to gamagalau gegewel bolo i ab pavavaluna-agil eliyalil.”
Yaka Nikodimas i nel al Yeisu elana i ba,
“Baaba toto u baunan ga ni masal ola?”
Yeisu i ba,
“Owa Isileli wali topankite bwabwatana etega.
He ga i ola ge no baaba ana sapu nige u aatena?
Ya ba tunahot eliyam,
bugul toto ha atena te ha baunan,
ge toto ha kite te ha wasaan,
yaa komiu wama baaba nige ku aabulilek-an.
Sauga ebo ya baaba bugul bolo hi masala panayawiya kaiweliya,
yaka no baaba nige ku aabulilek-an.
He ga abwe nuku abulilek ola ebo na baaba bugul bolo hi masala labulabumwa kaiweliya?
Nige gamagal etega i haha labulabumwa,
iyai ya te Gamagal Natuna,
iya i loem labulabumwa.
Mosese kopa i ahe mwata kakanununa i ginol ge i teli heyan suki elana uleya,
he i ola ya te Gamagal Natuna abwe nihi teli heyan kolos elana,
inoke gamagalau gegewel bolo hi abulilek elana yawaliliya hot nihi ahe.”
He Yehoba panayawi i nunuwana-an nabiyan,
yaka Natuna maisena hot i talamwan,
inoke henala ebo ni abulilek-an nige ni yayaomal,
yawalina hot ni ahe.
Yehoba Natuna i patuna i lau panayawiya,
nige tage gamagalau panayawi ni pakotil,
yaa ni pwamwalil.
Gamagal toto i abulilek elana nige ana kot i gagan,
yaa toto nige i aabulilek,
iya ana kot i mowasi ge ana lahi hi baunan haba,
kaiwena nige i aabulilek Yehoba Natuna maisena alana elana.
He yatala puna i ola hiwe:
mwananal iyaka i nem i tuk panayawi,
yaa gamagalau nuwaliya i noek gogou elana,
mwananal nige nuwaliya i oola,
kaiwena wali pagan i nak.
Bolo ginol nanakina hi awaawaginol,
mwananal hi pihigelgel-an ge nige hi nonok mwananala,
kaiwena nige nuwaliya i oola wali pagan nanakina mwananal ni pamasal.
Yaa bolo wali ginol i sapu ge i tunahot hi nok mwananala,
kaiwena nuwaliya ni mwananal te toto hi ginol hi ginola Yehoba wana gasisi elana.